Det største og dyreste kommunale anlægsprojekt i Aarhus' historie står over for en omfattende renovering knapt et år efter indvielsen. Den 28.000 m2 store og 1,9 mia. kroner dyre Dokk1-bygning på byens havnefront er nemlig blevet opført med MgO-plader som vindspærre. Det skriver Jyllands-Posten.

Bag aluminiumpanelerne på Dokk1 gemmer der sig omkring 6.400 m2 MgO-plader. Alle pladerne skal formentlig udskiftes, fordi de allerede er begyndt at suge så meget fugt, at der er opstået fugtskader i konstruktionen. Illustration: Dokk1

Pladerne indeholder magnesiumklorid, som suger fugt fra luften. Når pladerne er mættede, 'græder/sveder' de vand ud, hvilket forårsager fugt- og rådskader i den bagvedliggende trækonstruktion. Vandet indeholder salt fra pladerne og kan derfor også korrodere de beslag og skruer, som facadebeklædningen er fastgjort med. Det giver en risiko for, at facadebeklædningen falder ned.

Samtlige plader skal udskiftes

Dokk1, der huser byens hovedbibliotek, stadsarkiv, borgerservice og arealer til udlejning, havde Schmidt Hammer Lassen Architects som totalrådgiver med Arkitekt Kristine Jensens Tegnestue og Alectia som underrådgiver. Bygningen blev opført i årene 2011 til 2015 af entreprenørfirmaet NCC og indviet i juni 2015. Få måneder før havde Byggeskadefonden imidlertid offentliggjort en rapport, der dokumenterede fugt-, råd- og korrosionsskader på en lang række byggerier, hvor der var brugt MgO-plader som vindspærre.

Siden har kommunen fået Teknologisk Institut (TI) til at undersøge bygningen. Konklusionen i TI's rapport er, at 'samtlige MgO-plader skal udskiftes som følge af fugtskader og potentiel svampevækst,' skriver Jyllands-Posten.

Erfaringsmæssigt vil udskiftningen af de ca. 6.400 m2 vindspærreplader koste omkring 13 mio. kroner. Kommunen har derfor rejst krav mod både rådgiver og entreprenør.